<classify> MKUU wa wilaya Uvinza, Mwanamvua Mrindoko ametangaza kuwa watu wote watakaobainika kujisaidia ndani au kando ya Ziwa Tanganyika watachukuliwa hatua kali za kisheria kama wahalifu wengine. DC Mrindoko ametoa kauli hiyo katika kijiji cha Igalula, mwambao wa kusini wa ziwa Tanganyika, Uvinza, mkoani Kigoma wakati akikabidhi boti mbili za doria zenye thamani ya Shilingi milioni 48 zilizotolewa na Program ya uhifadhi wa mazingira ya Tuungane inayotekelezwa na taasisi ya The Nature Conservancy.Mkuu huyo wa wilaya alisema kuwa maeneo hayo yamekuwa ndiyo chanzo cha mlipuko wa ugonjwa wa kipindupindu kila wakati na kwamba elimu na jitihada mbalimbali zimefanywa lakini bado kila mwaka hali hiyo inajirudia na msingi wake mkuu ni vinyesi vinavyochafua maji ziwani ambayo yanatumika kwa ajili ya matumizi ya binadamu. Kuanzia sasa hatua kali zitachukuliwa kwa watu wote watakaobainika kujisaidia ziwani na pembeni ya ziwa, kila mmoja atekeleze majukumu yake na jamii imehamasihswa muda mrefu kuchimba vyoo na kuvitumia na program hii imesaidia kwa kiasi kikubwa katika utoaji elimu na kusaidia uchimbaji wa vyoo kwa kila kaya,alisema Mkuu huyo wa wilaya.Awali akitoa taarifa kwa Mkuu wa wilaya kabla ya kukabidhi boti hizo Mkurugenzi wa Program ya Tuungane, Lukindo Hiza alisema kuwa taasisi hiyo imetoa msaada huo wa boti mbili za doria zikiwa na injini za HP 25 kwa dhumuni la kulinda na kuhifadhi rasilimali za uvuvi na ziwa Tanganyika ili lisiharibiwe na shughuli za kibinadamu hasa wale wanaofanya hivyo kwa makusudi. Sambamba na kukabidhi boti pia Mkurugenzi huyo alikabidhi hundi tatu zenye jumla ya thamani ya Shilingi milioni 46.4 kwa vikundi vitatu vya ulinzi wa rasilimali za ziwa Tanganyika ili kuendesha shughuli za kiuchumi zinatakazowasaidia kuwaingizia kipato wanachama wa vikundi hivyo.Kwa upande Afisa Mtendaji wa kata ya Rukoma, Zulfa Mabula alisema kuwa wamekuwa wakichukua hatua kukabiliana na tatizo la kipindupindu hasa kuzuia watu kujisaidia ziwani na kujenga vyoo na kuvitumia lakini viongozi wa vijiji na vitongoji wamekuwa kikwazo kikubwa kwenye kampeni hiyo hivyo kauli ya Mkuu wa wilaya inaweza kusaidia kukabilia hali hiyo.  <topic>: KITAIFA 